b"\n_START_ARTICLE_\nIsaac Willaerts\n_START_SECTION_\nBiografia\n_START_PARAGRAPH_\nTercer dels fills pintors d'Adam Willaerts, el 1637 es va registrar com a aprenent al gremi de Sant Lluc d'Utrecht, al qual va continuar pertanyent fins a la seva mort. Com el seu pare, va col\xc2\xb7laborar en alguna ocasi\xc3\xb3 amb Jacob Gillig, especialitzat en la pintura de peixos. El 1667, per enc\xc3\xa0rrec de l'ajuntament d'Utrecht, es va encarregar de la restauraci\xc3\xb3 dels retrats dels membres de la Germandat de Jerusalem que havia pintat Jan van Scorel el segle anterior. _NEWLINE_Format amb el seu pare i de conformitat amb la tradici\xc3\xb3 familiar es va especialitzar en la pintura de paisatges marins, amb vaixells entrant al port o pr\xc3\xb2xims a les platges on es desenvolupen tasques de c\xc3\xa0rrega i desc\xc3\xa0rrega i d'altres escenes costumistes. M\xc3\xa9s rarament va pintar escenes de naufragi, amb tints dram\xc3\xa0tics i tons predominantment freds, com a Vaixells mercants anglesos i holandesos en un naufragi, taula signada i datada el 1646."